**MAMLAKA YA USIMAMIZI WA BIMA TANZANIA (TIRA)**

**HOTUBA YA MGENI RASMI. MHE. WAZIRI WA NCHI AFISI YA RAIS, FEDHA NA MIPANGO ZANZIBAR, MHE. DKT. SAADA MKUYA SALUM KWENYE UFUNGUZI NA MKUTANO MKUU WA MWAKA WA UMOJA WA WATAALAM WA MASUALA YA UCHUNGUZI NA UBADHIRIFU WA MASUALA YA BIMA (IASIU) YA MWAKA 2025 YATAKAYOFANYIKA JIJINI ARUSHA TAREHE 15 MEI 2025 ARUSHA.**

1. **Mhe. Jumanne Abdallah Sagini,** Naibu Waziri wa Katiba na Sheria
2. **Mhandisi Zena A. Said, Katibu Mkuu Kiongozi na Katibu wa Baraza la Mapinduzi**
3. **Mkuu wa Wilaya ya Monduli Mhe. Festo S. Kiswaga**
4. **Dkt. Baghayo A. Saqware,** Kamishna wa Bima, Tanzania;
5. **Ndg. Mjabwa Hanzuruni,** rais wa IASIU
6. **Mabalozi wa Bima**
7. **Watendaji Wakuu wote wa Serikali mliopo hapa**
8. **Viongozi Wastaafu kwa nafasi mbalimbali**,
9. **Bwn. Per Narstrom,** Kiongozi wa IASIU Duniani,
10. Watendaji Wakuu Wote wa Kampuni za Bima Nchini;
11. Viongozi wote wa Dini;
12. Wageni Wote Waalikwa;
13. Waandishi wa Habari;
14. Mabibi na Mabwana.

 ***JAMHURI YA MUUNGANO WA TANZANIA.***

**Kwanza,** nianze kwa kumshukuru Mwenyezi Mungu, Mwingi wa Rehema kwa kutuwezesha kufika hapa tukiwa wazima wenye afya njema na kupata fursa ya kukusanyika mahali hapa katika Uzinduzi na Mkutano Mkuu wa Mwaka wa **IASIU** kuhusu kuzuia udanganyifu kwenye sekta ya Bima kwa mwaka 2025.

**Pili** niipongeze Mamlaka ya Usimamizi wa Bima Tanzania (TIRA), ikiongozwa na Kamishna wa Bima Dkt. Baghayo Saqware na Naibu wake Bi. Khadija Issa Said pamoja na Wadau wote wa Sekta ya Bima, kwa kazi kubwa mnayoifanya katika kuhakikisha sekta ya bima inakuwa imara na endelevu.Pia kwa kutimiza majukumu yenu na kuhakikisha yanafanyika kikamilifu. Ikiwemo; ongezeko la watoa huduma za bima nchini; uwepo wa kanuni na miongozo hivyo kufanya soko la bima kuimarika na tumekuwa tukishuhudia hilo; kulindwa kwa haki za wateja wa bima, kwani ni jambo la msingi zaidi ambalo chanzo cha sisi sote kuwa hapa kwenye mkutano huu. Aidha msnaendelea kusimamia uendelevu na uhimilivu wa soko la bima nchini na katika kufanikisha hili mkutano huu ni muhimu sana kujadili changamoto kama hizi za udanganyifu katika soko la bima. ***Hongereni Sana.***

**Tatu,** Pili niipongeze taasisi hii ya **IASIU** (**International Association of Special Investigations Units)** tawi la Tanzania ikiwa ni tawi pekee barani Afrika ambao ndio wandaaji wa tukio hili kubwa wakishirikiana na **TIRA**, tukio ambalo ni muhimu sana katika sekta ya bima na Fedha kwa ujumla. Hongereni kwa kazi kubwa mnayoifanya ya kuhakikisha sekta yetu ya bima inakuwa imara kwa kuwa na suluhisho la masuala ya udanganyifu. Hili litafanya soko kuwa endelevu na wateja wa bima kupata stahiki zao bila udanganyifu wowote lakini pia Kampuni zetu za bima zinakuwa na mazingira rafiki ya kufanya biashara na uwekezaji. ***Hongereni Sana.***

**Nne**, niwashukuru washiriki wote wa Mkutano huu wa mwaka 2025 ukiwa ni uzinduzi na mkutano mkuu wa kwanza Tanzania kwa ushiriki wenu wa dhati katika tukio hili muhimu, kwani wadau wote katika mnyororo wa huduma za kibima nchini na nje ya nchi mmeungana pamoja kutafakari changamoto na mambo mbalimbali ya kisekta na hivyo kuanzisha msingi thabiti wa kusonga mbele. Tunajua mmeacha mambo yenu mengi muhimu na kuja kuungana pamoja. **Hongereni sana.**

**Ndugu washiriki,**

Leo tumekutana hapa kujadili kwa kina tatizo sugu la udanganyifu linaloendelea na kukuwa *katika sekta ya bima.* Udanganyifu huu umeathiri kwa kiasi kikubwa uaminifu wa sekta hii na kunaongeza gharama za huduma kwa kampuni za bima, unadhoofisha uwekezaji, na unaathiri ustawi wa wananchi wetu ambao wanategemea bima kama ngao ya kiuchumi dhidi ya majanga. Utafiti wa hivi karibuni unaonesha kuwa takribani asilimia 10 hadi 15 ya madai ya bima duniani kote yana viashiria vya udanganyifu. Hii ni changamoto kubwa siyo tu kwa kampuni za bima bali pia kwa serikali, kwa sababu fedha hizi hupotea ambazo zingetumika kutoa huduma bora kwa wananchi au kuongeza uwekezaji katika maeneo mengine ya maendeleo.

**Udanganyifu wa bima si tu ni kosa la jinai – ni kikwazo cha maendeleo.** Unaporomosha imani ya wananchi katika mfumo, unaongeza gharama za huduma kwa wateja wa kweli, na unaathiri uendelevu wa kampuni za bima ambazo zinafanya kazi kwa uadilifu.

Katika nchi yetu, tumeshuhudia ongezeko la visa vya madai hewa, na matumizi ya nyaraka bandia. Hili haliwezi kuvumiliwa.

**Ndugu washiriki,**

Nimeelezwa kuwa aina za udanganyifu unaoripotiwa mara kwa mara ni pamoja na:

* Uwasilishaji wa madai ya uongo au ya kupangwa;
* Kuficha taarifa muhimu wakati wa kuomba bima;
* Ushirikiano usio sahihi kati ya wateja na watumishi wa kampuni za bima au hospitali;
* Matumizi ya nyaraka bandia, na
* Udanganyifu unaofanywa na baadhi ya wafanyakazi wa kampuni za bima.
* Udanganyifu kwenye nyaraka za vyombo vya usalama.

**Ndugu washiriki,**

Serikali ina dhamira ya kweli ya kupambana na udanganyifu wa aina yoyote, na leo natangaza kuwa tunaanzisha mkakati maalum wa kitaifa wa kudhibiti udanganyifu wa bima. Kupitia Mamlaka ya Usimamizi wa Bima Tanzania (TIRA) tumeanza kuchukua hatua madhubuti kwa kushirikiana na taasisi za kimataifa kama **IASIU** tawi la Tanzania. Ushirikiano huu ukiwa unalenga;

1. Kuimarisha mifumo ya kiteknolojia ya ufuatiliaji na uthibitishaji wa madai ya bima ikiwemo uanzishwaji wa kanzi data ya pamoja;
2. Kushirikiana kwa karibu na vyombo vya usalama, Mamlaka ya Usimamizi wa Bima (TIRA) na Mamlaka zingine zilizokuwa katika mnyororo wa huduma za kibima ikiwemo TRA, ZRA, LATRA, MAHAKAMA, TIO,Hospitali na Vituo vya Afya na vyombo vya kimataifa n.k;
3. Kuweka kanuni kali dhidi ya kampuni au watu binafsi wanaojihusisha na udanganyifu;
4. Kuanzisha mahakama au kitengo maalum cha kushughulikia kesi za udanganyifu wa bima kwa haraka na kwa weledi;
5. Kuelimisha wananchi kuhusu haki na wajibu wao katika matumizi ya huduma za bima;
6. Kuanzisha somo la kupambana na uchunguzi (Insurance Fraud Investigation) katika vyuo vikuu vinavyofundisha shahada za bima; na
7. Kushirikiana na Jeshi la Polisi na vyombo vingine vya usalama kuhusu kufundishwa somo hili mahususi

**Ndugu washiriki,**

Kauli mbiu ya mkutano huu inasema; **“*Ushirikiano na Teknolojia: Kupambana na Udanganyifu katika bima kwa pamoja”*** Hapa nafarijika kuona kwamba, Sekta ya Bima imejidhatiti kutimiza wajibu wake kwa kutumia njia hizi mbili ya ushirikiano na teknolojia waswahili wanasema “kidole kimoja hakivunji chawa” hivyo ni rai yangu nyinyi wadau wa sekta mbalimbali mliopo hapa nimeambiwa kuna ATI, WCF, NSSF, PSSSF, NHIF, BOT, Mabenki, Muhimbili Hospital, Wizara ya Madini, Bodi ya Stakabadhi Ghalani (WRRB), n.k mshirikiane kwa pamoja haswa na TIRA na TIO lakini pia na watoa huduma wa kampuni za bima kutokomeza kabisa udanganyifu katika bima. Lakini pia sasa dunia ipo kiganjani teknolojia mpya zinaibuliwa kila leo, ni muhimu kuhakikisha sekta hii inaenda kidijitali na kuongeza mifumo mbalimbali itakayosaidia kuwabana wadanganyifu katika sekta.

**Ndugu Washiriki,**

Huu ni wakati wa kujitathmini, kushirikiana na kuchukua hatua za kweli. Natoa wito kwa kampuni za bima, hospitali, washauri wa kifedha, na taasisi nyingine kuungana na serikali katika kuimarisha maadili na uwajibikaji katika sekta hii. Tuache kujilinda kwa kisingizio cha ushindani wa kibiashara huku tukiacha mianya ya udanganyifu kuendelea.

Na kwa wale wachache wanaojihusisha na vitendo hivi vya kihalifu, nataka niwaambie kuwa muda wao umefika. Hatutasita kuchukua hatua kali dhidi yao kwa mujibu wa sheria za nchi yetu.

**Ndugu Washiriki,**

Kupitia mkutano huu, IASIU inalenga kuweka msisitizo mkubwa juu ya umuhimu wa kuwepo kwa vitengo imara vya uchunguzi ndani ya taasisi za kifedha na bima, pamoja na kuweka mifumo ya kuripoti na kushughulikia madai yenye mashaka. Hivyo ni rai yangu mfanye nao kazi kwa ukaribu na kuhakikisha udanganyifu katika bima sio changamoto tena.
Nimalizie hotuba yangu kwa kuipongeza sana TIRA na IASIU, , na wadau wote kwa kuandaa mkutano huu muhimu. Nawahimiza mtoe mapendekezo ya kisera na kisheria yatakayosaidia kurejesha heshima, ufanisi, na uaminifu wa sekta ya bima nchini.

**Baada ya kusema hayo, sasa natamka rasmi kuwa Umoja wa Wataalam wa Masuala ya Uchunguzi na Ubadhirifu wa masuala ya bima (IASIU) Tanzania Umezinduliwa rasmi na Mkutano mkuu wa kwanza wa (IASIU) Tanzania wa mwaka kwa mwaka 2025 umefunguliwa.**

**Asanteni sana kwa kunisikiliza.
Mungu ibariki Tanzania.
Mungu ibariki Afrika.**